Na temelju čl. 30. Statuta Općine Privlaka („Službeni glasnik Zadarske županije“, br. 14/09, 14/11, 10/13), Općinsko vijeće Općine Privlaka, na svojoj 09. sjednici održanoj dana \_\_\_\_ 2018. g., donosi

**ODLUKU**

**O UVJETIMA I NAČINU DAVANJA JAVNIH POVRŠINA NA PRIVREMENO KORIŠTENJE**

# I OPĆE ODREDBE

**Članak 1.**

Ovom odlukom određuje se: način korištenja, način određivanja lokacija za postavljanje privremenih objekata, uvjeti i postupak davanja u zakup i ostalu uporabu javnih površina, sadržaj ugovora o zakupu, način određivanja zakupnine, uvjeti prestanka i otkaza ugovora, te nadzor i upravne mjere i kaznene odredbe u svezi s davanjem u zakup javnih površina u vlasništvu Općine Privlaka.

**Članak 2.**

Javnim površinama, u smislu ove Odluke, smatraju se zemljišta unutar građevinskog područja kojima se u svojoj naravi i prema prirodi stvari koristi za javnu uporabu (ulice, trgovi, perivoji, nogostupi, igrališta, zelene površine i slično).

Javnom površinom smatrat će se i neizgrađeno građevinsko zemljište u vlasništvu Općine Privlaka kad se njime koristi za namjene predviđene ovom odlukom.

**Članak 3.**

 Javnim površinama u vlasništvu Općine Privlaka (dalje: javne površine) upravlja Načelnik u skladu sa zakonom, Statutom i drugim aktima Općinskog vijeća.

 Sve stručne poslove za provedbu ove Odluke obavlja Jedinstveni upravni odjel Općine Privlaka.

**Članak 4.**

U ovoj Odluci pojedini pojmovi imaju sljedeća značenja i mogu se privremeno postaviti na javnim površinama i to:

1. Montažni objekt ( kiosk i Beki kućice ), u smislu ove Odluke predstavlja prenosiv, jedno ili više prostorni čvrsti objekt do 15m2 površine, opremljen svim ili nekim komunalnim priključcima, a koji svojom namjenom, oblikom i montažom na odgovarajuću podlogu bez trajnog povezivanja s njom predstavlja objekt privremenog karaktera te koji se može u dijelovima ili u cijelosti postaviti, premjestiti ili ukloniti s određene lokacije, a služi za obavljanje neke poslovne djelatnosti.
2. Ugostiteljska terasa u smislu ove Odluke predstavlja dio javne površine, smještena ispred ili u neposrednoj blizini ugostiteljskog poslovnog prostora, koja služi ugostiteljskoj i uslužnoj namjeni te se na njoj mogu postaviti namještaj i oprema za pružanje ugostiteljskih usluga kao i zaštitni, te dekorativni elementi (vaze s cvijećem, suncobrani, zaštitne ograde i sl.).
3. Uslužna naprava i uređaj u smislu ove Odluke predstavlja prenosiv, prostorno neovisan element kao što je automat, hladnjak, rashladna škrinja, vitrina, ( isključivo unutar odobrene terase)
4. Štand u smislu ove Odluke predstavlja tipski, lako prenosivi element predviđen za stalnu, povremenu ili prigodnu uličnu prodaju.
5. Uslužna naprava i uređaj u smislu ove Odluke predstavlja prenosiv, prostorno neovisan element kao što je automat, hladnjak, rashladna škrinja, vitrina, vaga, peć za pečenje kestena, pop-corna, šećerne vate, stol za prodaju putnih karata i sličnog, te se može u cijelosti postaviti, premjestiti ili ukloniti s određene lokacije.
6. Na sve ostale objekte te načine i vidove korištenja javne površine od strane korisnika koji obavljaju povremenu ili privremenu poslovnu djelatnost, pogotovo sezonskog ili prigodnog karaktera kao iznajmljivanje motocikla, skutera, bicikla, rent a car.
7. Naprava za zabavu u smislu ove Odluke predstavlja uređaj, napravu ili igračku namijenjenu zabavi djece i odraslih, koji mogu biti samostalno postavljeni ili u sklopu zabavnog parka te šator za zabavne i druge prilike (karting staza, jastuk za skakanje, šator, vlak, vrtuljak i slično).
8. Zabavni park (luna park) u smislu ove Odluke predstavlja prostornu cjelinu čija veličina ovisi o broju i vrsti naprava i uređaja za zabavu.
9. Stalci za izlaganje robe u smislu ove Odluke predstavlja tipski, lako prenosivi element predviđen za stalnu, povremenu ili prigodnu uličnu prodaju, samostalno ili u neposrednoj blizini stalnog ili privremenog objekta.

# II UVJETI I NAČIN KORIŠTENJA JAVNIM POVRŠINAMA

**Članak 5.**

Lokacije i namjenu za postavljanje privremenih objekata i naprava iz članka. 4. ove Odluke te planirani razmještaj tih objekata i naprava unutar određene lokacije, utvrđuju se Planom postavljanja privremenih objekata kojeg donosi Općinski načelnik, a uz posebne uvjete i naknadno uz odobrenje povjerenstva.

**Članak 6.**

 Iznimno od članka 5., u vrijeme održavanja, prigodnih, prazničnih, javnih okupljanja i manifestacija, odnosno povremeno korištenje javne površine u kraćem vremenskom razdoblju, ne dužem od 7 dana (koje se obračunava dnevno), lokacije za postavljanje objekata iz čl. 4. ove Odluke određuje Općinski načelnik svojom odlukom, cijeneći vrstu, način, namjenu i veličinu objekta.

 Vlasnik privremenog objekta iz prethodnog stavka dužan je ukloniti predmetni objekt u roku od

24 sata od završetka manifestacije, u protivnom će se postupiti prema odredbama Odluke o komunalnom redu te će biti uklonjen na njegov trošak.

**Članak 7.**

Općinski načelnik može odobriti privremenu uporabu javne površine bez naknade prilikom održavanja humanitarnih, kulturnih, športskih i vjerskih manifestacija i akcija, te kod održavanja manifestacija pod pokroviteljstvom Općine Privlaka.

**Članak 8.**

 Lokacije za postavljanje privremenih objekata i naprava iz članka 4. ove Odluke ne smiju se odrediti :

* na uređenim javnim zelenim površinama,
* na javno prometnim površinama koje se koriste za promet, zaustavljanje i parkiranje vozila,
* na raskrižjima gdje bi mogli umanjiti preglednost prometa,
* na nogostupima izvan pješačkih zona, osim ako nakon postavljanja privremenog objekta ili naprave ostaje najmanje 1,5 m širine za prolaz pješaka,
* na mjestima na kojima bi njihovo postavljanje ometalo pješački prolaz u stambeni ili poslovni prostor odnosno kolni ulaz u garažu ili dvorište,
* na mjestima gdje bi postavljeni privremeni objekti ugrožavali ili otežavali održavanje

objekata i uređaja komunalne i druge infrastrukture.

U slučaju zatvaranja pojedinih ulica i trgova za promet radi odvijanja prigodnih manifestacija, ne primjenjuju se odredbe stavka 1. ovog članka koje se odnose na zabranu određivanja lokacije u svezi prometa motornih vozila.

Kod određivanja lokacija za postavljanje privremenih objekata i naprava uzimaju se u obzir i stanje opskrbe proizvodima i uslugama u naselju u kojem se određuje lokacija, te u sklopu toga opravdani interesi postojećih poduzetnika kao i interesi potrošača.

**Članak 9.**

 Na objektima iz čl. 4. ove Odluke ne smiju se postavljati nadstrešnice, krovišta ili slično, a korisnik ugostiteljske terase za svaku promjenu izgleda, veličine, namjene te natkrivanja terase mora zatražiti odobrenje Općine Privlaka.

Na mjestima gdje postoji mogućnost postavljanja dva ili više objekata iz čl. 4. ove Odluke, njihov izgled i veličina trebaju biti ujednačeni i usklađeni.

**Članak 10.**

Korisnik javne površine mora, prilikom napuštanja lokacije, istu dovesti u prvobitno stanje, u roku koji odredi Općina Privlaka. U slučaju nastale štete prilikom prekopa javne površine, korisnik je odgovoran za štetu sukladno odredbama Zakona o obveznim odnosima ( Narodne novine, br. NN 35/05, 41/08, 125/11, 78/15).

 Korisnik je dužan održavati čistoću na lokaciji te postaviti košare za otpad ako to iziskuje način korištenja lokacije.

**Članak 11.**

Javnom površinom ispred ugostiteljskih objekata i drugih poslovnih prostora, ili u njihovoj blizini, može se koristiti za postavljanje stolova, stolaca i klupa, vaze s cvijećem, suncobrani, zaštitne ograde uz obvezu:

* da se ne ometa ulazak u drugi poslovni ili stambeni prostor,
* da se ne zaklanja izlog drugoga poslovnog prostora,
* da se ne zaklanja pogled na poznate općinske vizure,

**Članak 12.**

Javne površine daju se na privremeno korištenje za postavljanje privremenih objekata, te za

održavanje blagdanskih, prigodnih ili javnih manifestacija.

Načelnik može zatražiti privremeno uklanjanje s pojedine javne površine svih privremenih objekata, za potrebe održavanja kulturnih programa i manifestacija (predstave, koncerti, folklor i slično) i proslava vjerskih blagdana.

**Članak 13.**

Za korištenje javne površine iz čl. 4. plaćaju se naknade za korištenje Općini Privlaka, a visinu naknade za korištenje Javne površine određuje načelnik Općine posebnom odlukom.

**Članak 14.**

Na štandovima se može prodavati roba za koju je zakupnik ovlašten prodavati sukladno obrtnici, odnosno rješenju o registraciji djelatnosti, s tim da Općina Privlaka zadržava pravo da uskrati prodaju određenih vrsta robe za koje odredi da nisu primjereni prodaji na toj lokaciji. Prodaja robe za koju Općina Privlaka utvrdi da nije primjerena za prodaju na štandu, a zakupnik i pored pismenog upozorenja nastavi prodavati takvu robu je osnova jednostranog raskida zakupa od strane Općine Privlaka.

Na štandovima nije dozvoljeno reklamiranje niti postavljanje reklama ostalih proizvoda koji nisu predmet ugovora.

# III. POSTUPAK DODJELE JAVNIH POVRŠINA

**Članak 15.**

Načelnik imenuje Povjerenstvo za javne površine (u daljnjem tekstu: Povjerenstvo). Povjerenstvo provodi postupak javnog natječaja, predlaže Načelniku donošenje odluke o izboru najpovoljnijeg ponuditelja.

**Članak 16.**

Javne površine iz čl. 4. daju se u zakup.

Načelnik može dati javnu površinu na korištenje neposrednom pogodbom za namjene iz točaka 2., 3., 4., 5., 9. članka 4. ove Odluke.

**Članak 17.**

Razdoblje za koje se javne površine daju na korištenje:

- pokretne ugostiteljske radnje, kiosci te zabavni i tematski parkovi daju se na korištenje u razdoblju od 3 (tri) godine,

- štandovi, škrinje, zelena tržnica, uslužne naprave i slično te lokacije za iznajmljivanje vozila i bicikala daju se na korištenje na razdoblje od 3 (tri) mjeseca.

# IV. JAVNI NATJEČAJ

**Članak 18.**

Odluku o raspisivanju javnog natječaja za davanje javne površine u zakup donosi Načelnik, koji tom prilikom odlučuje o periodu zakupa, veličini prostora koji se daje u zakup, početnoj visini zakupnine, rokovima njezina plaćanja, iznosu jamčevine, načinu provedbe natječaja i drugim elementima natječaja.

Natječaj provodi Povjerenstvo. Tekst javnog natječaja objavljuje se na web stranici Općine Privlaka, a može se objaviti i u dnevnom tisku.

 Povjerenstvo, sukladno odluci Općinskog načelnika određuje datum, vrijeme i mjesto usmenog javnog nadmetanja odnosno datum vrijeme i mjesto javnog otvaranja pisanih ponuda.

**Članak 19.**

Tekst javnog natječaja sadržava:

1. oznaka lokacije,
2. namjenu i vrijeme na koje se lokacija dodjeljuje,
3. odredbu da pravo sudjelovanja u natječaju imaju pravne i fizičke osobe sa registriranom gospodarskom djelatnošću na području Republike Hrvatske
4. početni iznos zakupnine,
5. iznos jamčevine i broj računa na koji se ona uplaćuje,
6. vrijeme i mjesto provođenja javnog nadmetanja (licitacije), odnosno otvaranja pismenih ponuda,
7. odredbu da je punomoćnik natjecatelja (fizičke ili pravne osobe) dužan najkasnije do održavanja javnog natječaja Povjerenstvu dostaviti punomoć za zastupanje (za fizičke osobe punomoć ovjerenu od javnog bilježnika, a za pravne osobe punomoć potpisanu od zakonskog zastupnika), ako natjecatelj nije u mogućnosti osobno prisustvovati licitaciji,
8. rok do kojeg se može podnijeti pisana ponuda za sudjelovanje u javnom natječaju,
9. mjerilo za izbor najpovoljnije ponude,
10. dokaze koji se moraju priložiti uz ponudu sukladno članku 19. ove Odluke,
11. naziv i adresu tijela kojemu se ponude podnose,
12. odredbu da se sa ponuditeljem za kojeg je utvrđeno da postoje dugovanja po bilo kojoj osnovi prema Općini Privlaka i trgovačkim društvima u vlasništvu i suvlasništvu Općine Privlaka, njegova ponuda neće razmatrati,
13. odredbu da je najpovoljniji ponuđač dužan najkasnije u roku od 15 dana od dana donošenja odluke o zakupu sklopiti ugovor o zakupu i preuzeti na korištenje javnu površinu,
14. odredbu da se nepotpuna i nepravodobna ponuda za izbor najpovoljnijeg ponuditelja neće razmatrati,
15. druge posebne uvjete za sudjelovanje u javnom natječaju.

Ukoliko se javni natječaj provodi prikupljanjem pisanih ponuda, kao datum otvaranja pisanih ponuda može se odrediti najranije treći radni dan po isteku roka za podnošenje pisanih ponuda.

**Članak 20.**

Pisana ponuda za sudjelovanje u natječaju mora sadržavati:

1. osnovne podatke o pravnoj i fizičkoj osobi sa registriranom djelatnosti koja se natječe (ime, prezime, adresa fizičke osobe, preslika osobne iskaznice ili putovnice, naziv i sjedište obrta i OIB, telefon i žiroračun odnosno naziv i sjedište pravne osobe i OIB, telefon i žiro-račun);
2. oznaku lokacije za koju se daje ponuda na natječaj;
3. izvornik ili ovjerena preslika rješenja o upisu u sudski registar za pravne osobe, izvornik ili ovjerena preslika obrtnice, izvadak iz obrtnog registra (ne stariji od 30 dana) za fizičku osobu sa registriranom djelatnosti te izvornik ili ovjerena preslika rješenja o registraciji za udruge građana, registrirane poljoprivrednike ili samostalne umjetnike;
4. potvrdu o nepostojanju duga prema Općini Privlaka kao i obveze prema trgovačkim društvima u vlasništvu i suvlasništvu Općine Privlaka;
5. izjavu da prihvaća sve uvjete natječaja;
6. dokaz o uplaćenoj jamčevini za sudjelovanje u natječaju,

**Članak 21.**

Ponude za javni natječaj dostavljaju se na adresu: Općina Privlaka, Ivana Pavla II 46, 23233 Privlaka u zatvorenoj omotnici s naznakom "za natječaj - ne otvaraj" preporučenom pošiljkom ili na protokol.

Rok za podnošenje ponuda na javni natječaj je najmanje 8 (osam) dana od dana njegova

objavljivanja.

**Članak 22.**

Otvaranje ponuda i odabir najpovoljnijih ponuđača provodi Povjerenstvo. Otvaranju ponuda i javnom nadmetanju mogu prisustvovati natjecatelji koji su podnijeli pismene ponude.

Povjerenstvo ne razmatra nepotpune, nepravovaljane i neprecizne ponude ni ponude sudionika javnog natječaja koji nisu podmirili sve svoje financijske obveze prema Općini Privlaka i trgovačkim društvima u vlasništvu Općine Privlaka.

Prije početka otvaranja pismenih ponuda, predsjednik Povjerenstva upoznaje prisutne o uvjetima i postupku otvaranja ponuda. Potrebno je za svaku pojedinu ponudu utvrditi da li je potpuna, jasna i dana od osobe koja može sudjelovati u natječaju.

Javno nadmetanje provodi Povjerenstvo na način da utvrđuje ponuditelje koji ispunjavaju uvjete iz natječaja, objavljuje listu natjecatelja koji mogu pristupiti nadmetanju, te provodi javno nadmetanje.

**Članak 23.**

Povjerenstvo razmatra valjane ponude, utvrđuje pravo prvenstva i predlaže Načelniku donošenje odluke o izboru najpovoljnijeg ponuditelja. Ponuditelj koji je ponudio najveći iznos zakupnine ima prednost.

Načelnik ima pravo poništiti natječaj ili dio natječaja, ako je to u interesu Općine Privlaka.

**Članak 24.**

Ako dva ili više ponuditelja ponude isti iznos za istu lokaciju na natječaju, između njih će se odabrati onaj koji ima duže vrijeme registriranu djelatnost na području Općine Privlaka.

 **Članak 25.**

Ponuditeljima koji nisu izabrani za najpovoljnijeg ponuditelja jamčevina će se vratiti uplatom na račun ponuditelja najkasnije u roku od 8 dana od dana odabira najpovoljnijeg ponuditelja.

Ponuditelju čija je ponuda utvrđena kao najpovoljnija, odnosno koji ponudi najveći iznos, uplaćena jamčevina uračunava se u zakupninu za lokaciju.

Ako ponuditelj čija je ponuda najpovoljnija ne sklopi ugovor o zakupu u roku 15 (petnaest) dana od dana postavljene obavijesti na web stranici Općine Privlaka da je izabran za najpovoljnijeg ponuditelja, nema pravo na povrat uplaćene jamčevine, a ovlašteno tijelo može izabrati drugu po redu najpovoljniju ponudu, poništiti natječaj za tu lokaciju i/ili raspisati novi natječaj.

# V. NEPOSREDNA POGODBA

 **Članak 26.**

Radi davanja javne površine na korištenje neposrednom pogodbom, zainteresirane pravne ili fizičke osobe moraju uputiti pismeni zahtjev koji sadržava:

1. podatke o podnositelju zahtjeva;
2. namjena-djelatnost;
3. dokaz o pravu obavljanja djelatnosti ;
4. opis, to jest oznaku javne površine za koju se upućuje zahtjev i skicu na katastarskoj podlozi,
5. točan opis s mjerama, skicu ili fotografiju objekta koji se na javnim površinama namjerava postaviti;
6. vrijeme korištenja javne površine;
7. dokaz ili potvrdu o nepostojanju duga prema Općini Privlaka kao i obveze prema trgovačkim društvima u vlasništvu i suvlasništvu Općine Privlaka;

 **Članak 27.**

 Raspodjela javnih površina koje se koriste kao ugostiteljske terase, terase ispred poslovnih prostora u stambenim ili poslovnim zgradama, vrši se prema širini pročelja zgrade odnosno gabaritima širine poslovnog prostora. Na mjestu dodira susjednih terasa kriterij za podjelu i dodjelu javne površine je zajednička međa susjednih zgrada odnosno poslovnih prostora, prema principu pravičnosti.

Ugostiteljskim terasama se ne smije ugroziti javni prolaz kao ni ulaz i prolaz u stambene zgrade odnosno druge poslovne prostore.

Za vrijeme trajanja zakupa ne može se mijenjati veličina zakupljene površine.

**Članak 28.**

Za postavljanje terasa na javnu površinu, potrebno je podnijeti zahtjev Načelniku, najmanje 30 dana prije zauzimanja javne površine. Uz zahtjev, potrebno je priložiti:

1. podatke o podnositelju zahtjeva,
2. dokaz o pravu korištenja poslovnog prostora ispred kojeg se stavlja terasa;
3. dokaz o pravu obavljanja djelatnosti u prostoru;
4. dokaz o obavljanju ugostiteljske djelatnosti
5. skicu terase u prostoru izrađenu u mjerilu ili kotiranu u odnosu na prometnicu i objekt;
6. dokaz ili potvrdu o nepostojanju duga prema Općini Privlaka kao i obveze prema trgovačkim društvima u vlasništvu i suvlasništvu Općine Privlaka;

**Članak 29.**

Odluku o davanju javne površine neposrednom pogodbom za namjene iz članka 16. ove Odluke donosi Načelnik.

Načelnik će odbiti zahtjev za zakup javne površine fizičkim i pravnim osobama koje nisu podmirile sve dospjele financijske obveze prema Općini Privlaka i trgovačkim društvima u vlasništvu Općine Privlaka.

**Članak 30.**

Za korištenje javne površine u smislu točaka 1., 2., 6., i 8., članka 4. ove Odluke potrebno je sklopiti ugovor o zakupu, koji se u pravilu sklapa na rok do 3 godine.

Za javne površine u smislu točaka 3., 4., 5., 7., i 9., članka 4. sklapa se ugovor o zakupu na rok do 3 mjeseca.

# VI. UGOVOR O ZAKUPU

**Članak 31.**

Ugovor o zakupu sklapa u ime Općine Načelnik, u pisanom obliku i osobito sadržava:

1. podatke o ugovornim stranama,
2. podatke o javnoj površini (lokacija, površina i namjena),
3. naziv ili opis objekta ili pokretne naprave koja se postavlja,
4. djelatnost koja će se obavljati,
5. rok na koji se ugovor zaključuje,
6. iznos zakupnine, način plaćanja, rok plaćanja i instrument osiguranja plaćanja,
7. rok predaje javne površine,
8. zabrana davanja javne površine u podzakup,
9. odredbe o prestanku zakupa, obvezi uklanjanja objekta ili naprave s javne površine i dovođenje lokacije u prvobitno stanje,
10. odredbe o otkazu i otkaznim rokovima,
11. mjesto i vrijeme sklapanja ugovora i potpis ugovornih strana.

Ugovor o zakupu potpisuje Načelnik.

**Članak 32.**

Zakupnik je obvezan imati kod sebe ugovor o zakupu predmetne javne površine za sve vrijeme korištenja javnom površinom, pa ga je obvezan pokazati ovlaštenoj osobi na njezin zahtjev.

**Članak 33.**

Zakupnik ne može ugovorenu javnu površinu dati u podzakup.

Načelnik Općine može prenijeti prava iz ugovora o zakupu novim ugovorom o zakupu, na zahtjev fizičke ili pravne osobe, pod istim uvjetima pod kojima je lokaciju koristio dosadašnji zakupnik. U slučajevima prijenosa prava iz ugovora, dosadašnji zakupnik ili zakupnik koji treba sklopiti novi ugovor o zakupu, dužan je podmiriti sve obveze nastale s osnova korištenja lokacije prethodnog zakupnika.

# VII. PLAĆANJE ZAKUPNINE

**Članak 34.**

Zakupnik je za korištenje javnom površinom obvezan zakupodavcu plaćati zakupninu, a u skladu s člankom 13. ove Odluke.

Zakupnik je dužan snositi sve troškove vezane za potrošnju električne energije i vode.

**Članak 35.**

Zakupnik je dužan dostaviti Općini Privlaka instrument osiguranja plaćanja (bjanko zadužnicu) ispunjenu i ovjerenu od javnog bilježnika na ukupni iznos zakupnine za cijelo ugovorno razdoblje uvećan za zakonske zatezne kamate.

Zakupnik nije dužan dostaviti instrument osiguranja plaćanja kad zakupninu plaća unaprijed za cijelo ugovorno razdoblje.

**Članak 36.**

Zakupnina za javnu površinu ne uključuje porez na korištenje javnih površina. Porez na korištenje javnih površina određen je Odlukom o porezima Općine

# VIII. PRESTANAK ZAKUPA

**Članak 37.** Ugovor o zakupu prestaje:

1. istekom vremena za koje je sklopljen,
2. otkazom ili raskidom ugovora, kao posljedica nepridržavanja odredbi ugovora,
3. smrću zakupnika, odnosno prestankom pravne osobe ako nasljednici, odnosno pravni slijednici ne zatraže pravodobno potvrdu zakupa.
4. prestankom postojanja pravne osobe.

Odluku o prestanku ugovora o zakupu donosi zakupodavac.

**Članak 38.**

Općina Privlaka može otkazati ugovor o zakupu i prije isteka roka zakupa ako zakupnik:

1. krši odredbe općinskih odluka koje se odnose na javnu površinu,
2. ne koristi zakupljenu javnu površinu ili je koristi za svrhe za koje mu nije dana,
3. bez odobrenja izvrši na javnoj površini radnje koje nisu predviđene u ugovoru o zakupu,
4. neuredno plaća zakupninu,
5. kasni s plaćanjem poreza na korištenje javne površine,
6. ne održava ili nedovoljno održava javnu površinu s obzirom na način predviđen u ugovoru o zakupu,
7. ugovorenu javnu površinu izda u zakup trećoj osobi,
8. izgubi pravo obavljanja poslovne djelatnosti koja je predmetom ugovora na temelju pravovaljanog rješenja ovlaštenoga tijela,
9. ukoliko je zbog više sile, općeg interesa ili provođenja dokumenata prostornog uređenja potrebno ukloniti privremeni objekt,
10. koristi po zapisniku komunalnog redara javnu površinu izvan utvrđenih gabarita.
11. zakupnik odnosno korisnik javne površine svojim načinom postupanja kod poslovanja narušava javni red i mir.

Ako Općina Privlaka otkaže ugovor o zakupu, iz razloga navedenih u stavku 1. ovoga članka, zakupnik nema pravo tražiti zamjensku lokaciju, niti naknadu štete.

**Članak 39.**

Općina Privlaka može otkazati ugovor o zakupu radi privođenja javne površine drugoj namjeni, pri čemu će zakupniku ponuditi drugu slobodnu lokaciju sličnih osobina.

Odredba iz stavka 1. ovog članka primjenjuje se i u slučaju kad zakupnik ne može iskoristiti zakup javne površine u cijelosti, ili djelomično, uslijed građenja ili radova koji se vrše u interesu Općine Privlaka.

**Članak 40.**

Ako zakupnik ne udovolji traženju zakupodavca da mu u određenom roku preda javnu površinu na slobodno raspolaganje, odnosno da ukloni privremene pokretne objekte, odluka će se izvršiti po službenoj dužnosti, a na trošak zakupnika.

**Članak 41.**

Za rješavanje svih sporova u vezi sa davanjem, izvršavanjem, otkazom, prestankom zakupa nadležan je Općinski sud u Zadru.

# IX. ODRŽAVANJE JAVNIH POVRŠINA

**Članak 42.**

Javne površine koje nisu dane u zakup, ili na korištenje, održava pravna osoba ovlaštena za obavljanje komunalnih poslova, sukladno Zakonu o komunalnom gospodarstvu i posebnoj odluci

Općinskog vijeća.

Javne površine koje su dane u zakup, ili na korištenje, održava zakupnik, odnosno korisnik.

**Članak 43.**

Javne površine i objekte koje se na njoj nalaze zakupnik, odnosno korisnik, obvezan je održavati u uzornom redu i čistoći, ne narušavajući njihov izgled i namjenu.

**Članak 44.**

Zakupnik, odnosno korisnik, će snositi sve izdatke u svezi s javnom površinom koje je uzrokovao nesavjesnim obavljanjem svoje djelatnosti.

**Članak 45.**

Možebitno građevinsko i drugo uređenje javne površine obavlja zakupnik, odnosno korisnik, uz prethodnu pismenu suglasnost zakupodavca, u skladu sa zakonskim propisima.

Zakupnik nema pravo na povrat sredstava uloženih u uređenje javne površine.

Javna površina uređena na način opisan u stavku 1. ovoga članka, ostaje u takvu obliku vlasništvo zakupodavca i nakon prestanka ugovora o zakupu.

# X. NADZOR I UPRAVNE MJERE

**Članak 46.**

Nadzor provedbe ove Odluke obavlja komunalno redarstvo (u daljnjem tekstu: komunalni redar).

**Članak 47.**

Komunalni redar ima pravo i obvezu zatražiti od zakupnika na uvid ugovor o zakupu.

**Članak 48.**

Komunalni redar će rješenjem naložiti zakupniku, odnosno korisniku, javne površine bezuvjetan prestanak korištenja javnom površinom kad:

1. korisnik nema zaključen ugovor o zakupu ili kad je vrijeme trajanja ugovora isteklo,
2. se zakupnik koristi javnom površinom protivno zaključenom ugovoru,
3. objekt ili naprava smještena na javnoj površini nije određena ugovorom o zakupu,

4. se objekt učestalo bespravno proširuje ili nadograđuje.

U slučajevima iz stavka 1. ovoga članka, zakupnik, odnosno korisnik dužan je u roku od 8 dana, ukloniti terasu ili objekt te druge građevine i instalacije o svom trošku, a javnu površinu, predati u posjed Općini slobodne od osoba i stvari, u stanju u kakvu je je bila prije početka korištenja, ako ugovorom ili drugim aktom, nije drukčije određeno.

Ako vlasnik sam ne ukloni terasu ili objekt, o njegovu će ih trošku, nakon donesenog rješenja nadležnog tijela, ukloniti Općina Privlaka, putem treće osobe.

Vlasnik terase, odnosno objekta, obvezuje se da će ih preuzeti u roku od 60 dana od dana uklanjanja, uz predočenje dokaza da je podmirio sva dugovanja prema Općini Privlaka te sve troškove nastale uklanjanjem i čuvanjem, jer će ih se u protivnome smatrati napuštenom stvari.

Sredstva za izvršenje iz prethodnog stavka osigurat će se od zakupnine naplaćene za uporabu javnih površina.

**Članak 49.**

Žalba protiv rješenja iz članka 48. ove odluke ne odgađa izvršenje rješenja.

**Članak 50.**

U slučajevima učestalog neovlaštenog korištenja javne površine, ili sprječavanja provođenja odluke o uklanjanju iz prethodnog stavka od strane neovlaštenog korisnika, Načelnik može donijeti odluku o zabrani korištenja javnih površina u Općini Privlaka od strane neovlaštenog korisnika, u određenom vremenskom periodu.

# XI. KAZNENE ODREDBE

**Članak 51.**

Novčanom kaznom u iznosu od =500,00 kuna do =10.000,00 kn kaznit će se za prekršaj pravna osoba:

1. kad se koristi javnom površinom bez zaključenog ugovora o zakupu ili protivno njegovim odredbama odnosno bez rješenja ili zaključka,
2. kad prekrši odredbu članka 48. st. 2. ove Odluke.

Za prekršaj iz prethodnog stavka kaznit će se fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti, novčanom kaznom u iznosu od =300,00 kuna do =5.000,00 kuna, a fizička osoba novčanom kaznom od =100,00 kuna do =2.000,00 kuna.

**Članak 52.**

Novčanom kaznom u iznosu od =500,00 kn do =10.000,00 kuna kaznit će se za prekršaj pravna osoba:

1. kad prekrši odredbu članka 32. ove Odluke,
2. kad prekrši odredbu članka 43. ove Odluke.

Za prekršaje iz prethodnog stavka kaznit će se fizička osoba obrtnik i osoba koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti, novčanom kaznom u iznosu od =300,00 kuna do =5.000,00 kuna, fizička osoba novčanom kaznom od =100,00 kuna do =2.000,00 kuna.

# XII. PRIJELAZNE I ZAKLJUČNE ODREDBE

**Članak 53.**

Ugovori o zakupu javih površina koji su sklopljeni prije stupanja na snagu ove Odluke nastavljaju važiti do isteka roka na koji su sklopljeni.

Korisnici javnih površina dužni su sklopiti Anexe ugovora u skladu sa odredbama ove Odluke.

**Članak 54.**

Ova Odluka stupa na snagu 8 dana nakon objave u "Službenom glasniku Zadarske županije".

KLASA:372-01/18-01/02

URBROJ:2198/28-01-18-1

Privlaka, \_\_\_\_\_\_\_\_\_\_\_.2018. god

OPĆINSKO VIJEĆE

PREDSJEDNIK

Nikica Begonja